Prakab Gábor már nem az FTC edzője - Jégkorong
Hebart szeptemberig eltiltotta az EBEL
Öngóllal nyert az Edmonton
Prakab Gábor már nem az FTC edzője
2010.11.22. 11:24 F. Kapus
"Ha egy edző nem tud eredményt elérni csapatával, át kell engednie másnak az irányítást – mondta blogunknak Prakab Gábor, az FTC edzője, aki hétfőn délelőtt jelezte a szakosztályvezetésnek távozási szándékát. – Próbáltam sok mindent, de nem ment, mivel ezt nem lehet tovább erőltetni, ezért úgy illik, hogy lemondok a csapat edzőségéről." Elődjéhez, a svéd Hakan Nygrenhez hasonlóan 12 mérkőzést töltött a ferencvárosi csapat élén az erdélyi edző. Voltak közösen elért szép sikerek, október végén nagyon biztatónak tűnt a rekordbajnok helyzete. A Dab.Docler 2-1-es, majd a Vasas 2-0-ás legyőzése után a büntetőkkel elért miskolci győzelem akkor zsinórban a csapat negyedik győzelmét jelentette. De a bajnoki szünet után jelentősen megváltozott az összkép.
A válogatott tornák miatti pihenőhét alatt nem sikerült a csapatot helyre tenni. Ráadásul az utóbbi hetekben jelentősen szűkült a keret. Hiányzik négy légiós, Gavriljuk és Tolkunov hazament Ukrajnába, Lindström kölcsönben Dunaújvárosban véd, Schellin pedig valószínűleg már nem térhet vissza sérüléséből ebben a szezonban. Ezek után tovább gyengült a játékosállomány, Feil Arnold távozott a keretből, mindezt Hoffmann Attila visszatérése sem tudta ellensúlyozni.
Az utóbbi három mérkőzésen vállalhatatlan eredmények születtek, hazai pályán buktak a tartalékos Fehérvár-farm ellen, majd Dunaújvárosban 11-3-as, odahaza a Vasassal szemben pedig 8-0-ás megsemmisítő vereség következett. A vasárnapi kudarc az erdélyi edző állásába került.
"Sajnálom a csapatot, vannak jó játékosaink, de vannak nem annyira jók is. Nem teljesítették azt a játékosok, amit kértem tőlük. De más volt a helyzet az edzésen és más a mérkőzésen. Az edzéseken is voltak gondjaim, de ott nagy részben próbálták megcsinálni a feladatokat. A mérkőzéseken azonban a taktikából és a feladatokból nem sokat valósítottak meg, játék közben jöttek a régi automatizmusok, a '70-es, '80-as évek hokiját játszották. Ezt a Mol Ligában már nem lehet megtenni. Ebbe a kettősségbe bukott bele elődöm is.
Tudtuk, hogy a védelem vékonyan áll, hogy a csapattól sokkal több segítség kell hátrafelé. Ehelyett sok volt az egyéni korongcipelés, és az ebből elvesztett korong. Felelőtlenek voltak a játékosok a meccseken, emiatt gyorsan kaptuk a gólokat, mert a védelem és a kapus nem kapott kellő támogatást. Ezek a hamar bekapott könnyű gólok megtörték a csapatot, és a teljesítmény egyre csak csökkent, emiatt jöttek a vereségek sorba.
A Fradi többet érdemel jelenlegi helyzeténél, mert vannak jó játékosai is, a szurkolók jobb csapatot érdemelnek, ezért változtatni kell, és nem szeretnék a változtatás útjában lenni. Gyorsan eredményt kell produkálnia a csapatnak, hogy ne legyen még nagyobb baj. Nekem ez nem ment, át kell adnom a helyem másnak. Remélem, az utánpótláskorú játékosaimmal továbbra is foglalkozhatok a csapatnál." Egyelőre nincs információnk arról, ki irányítja kedden a Brassó ellen az FTC-t.
Címkék: edző ftc mol liga prakab